paragraph_text: Edward Charles Pickering (Boston, Massachusetts), 19. srpnja 1846. - Cambridge, Massachusetts, 3. veljače 1919.), američki fizičar i astronom. Brat Williama Henryja Pickeringa. Ravnatelj zvjezdarnice u Harvardu (od 1877. do 1919.). Neovisno o njemačkom astrofizičaru Hermannu Karlu Vogelu, otkrio je Mizar kao prvu spektroskopski dvojnu zvijezdu, a u vrućih zvijezda otkrio je niz spektralnih linija jednostruko ioniziranog atoma helija (Pickeringov niz). Izumio je meridijanski fotometar za vizualnu fotometriju, te vodio izradu prvoga velikog fotometrijskoga kataloga Harvard Photometry (1884.), koji je 1908. proširen u Harvard Revised Photometry. Razvijao je astrofotografiju pa je 1903. objavio prvu fotografsku mapu cijeloga neba. Prvi je iskoristio prizmu objektiva maloga razlučivanja za istodobno snimanje nekoliko spektara, te sa suradnicama (Williamina Fleming, Annie Cannon Jump, Antonia Caetana Maury), koje su opažale i analizirale na stotine tisuća zvjezdanih spektara, ustanovio osnovne spektralne razrede zvijezda (Harvardska klasifikacija). S Annie Cannon Jump objavio je Katalog Henryja Drapera (eng. Henry Draper Catalogue, 1918. – 1924.) s 225 300 zvjezdanih spektara. Po njemu i njegovu bratu nazvani su krateri na Mjesecu i Marsu (Pickering (krater)) i planetoid (748 Pickeringia).<ref>  Pickering, Edward Charles , "Hrvatska enciklopedija", Leksikografski zavod Miroslav Krleža, www.enciklopedija.hr, 2017.